b'\n_START_ARTICLE_\nOppland sivilforsvarsdistrikt\n_START_SECTION_\nHistorie\n_START_PARAGRAPH_\nSivilforsvarets skole Starum ble etablert i \xc3\x98stre Toten kommune i 1967 med John Kjernlie som skolesjef. I forkant av dette var det en politisk diskusjon ang\xc3\xa5ende lokalisering hvor det var \xc3\xb8remerket et omr\xc3\xa5de p\xc3\xa5 Gran p\xc3\xa5 Hadeland. P\xc3\xa5 grunn av omorganisering av Forsvarets aktivitet p\xc3\xa5 Starum ble det der frigjort areal og bygninger som gjorde valget enklere \xe2\x80\x93 Starum ble valgt som sted for Sivilforsvarets skole Starum. _NEWLINE_Akershus fjernhjelpkolonne ble flyttet fra Grorud til Starum. Dette kan virke noe kunstig, men det var naturlig sett i forhold til den gangs organisering av Sivilforsvaret. Oppland og Hedmark fjernhjelpekolonner var lokalisert i Odal med gode fasiliteter, noe som var begrenset p\xc3\xa5 Grorud._NEWLINE_Overtakelse av Forsvarets bygninger ble betalt ved at Sivilforsvaret bygde f\xc3\xb8rste trinn p\xc3\xa5 Sanitetsmagasinet, som n\xc3\xa5 Direktoratet for samfunnssikkerhet og beredskap (DSB) har kj\xc3\xb8pt av Forsvaret. Det ble ogs\xc3\xa5 bygd andre bygninger, blant annet Undervisningsbygget, som har samme arkitektoniske utforming._NEWLINE_Det har siden starten i 1967 v\xc3\xa6rt en gradvis utvikling av aktiviteten. Det var i mange \xc3\xa5r en skole og et kompetansesenter med aktivitet kun for egen etat. Dette har endret seg til ogs\xc3\xa5 \xc3\xa5 v\xc3\xa6re et beredskaps- og kompetansesenter for hele landet og de etater og organisasjoner som m\xc3\xa5tte \xc3\xb8nske det. Siden starten har distriktet hatt flere sjefer med varierende virketid. Den mest dramatiske avslutningen for en sjef var da skolesjef Svein N\xc3\xa6ss omkom i en bilulykke julen 1993 p\xc3\xa5 vei hjem fra et tilsettingsr\xc3\xa5dsm\xc3\xb8te hos fylkesmannen i Oppland. Siden starten har det skjedd en utvikling ogs\xc3\xa5 blant naboene (de andre brukerne) i Starum leir. Forsvarets hestetjeneste ble avviklet i 1987, og her overtok Stiftelsen Norsk hestesenter.\n_START_SECTION_\nStarumssentet etableres\n_START_PARAGRAPH_\nI 1987 ble Starumsenteret etablert i Sivilforsvarets \xc3\xb8vingsomr\xc3\xa5de. Dette var et samarbeidsprosjekt mellom fylkesmannen i Oppland, Norges brannbefalslag, forsikringsbransjen og Sivilforsvaret. Senteret har siden starten endret b\xc3\xa5de navn, kursportef\xc3\xb8lje og eiere. Dagens eier \xc3\xb8nsker \xc3\xa5 videref\xc3\xb8re tidligere oppgaveportef\xc3\xb8lje med fokus p\xc3\xa5 brann- og sikkerhet._NEWLINE_Forsvaret har i alle \xc3\xa5r v\xc3\xa6rt representert med aktivitet p\xc3\xa5 Starum. I takt med forsvarets omorganiseringstiltak er mer og mer av tjenestene p\xc3\xa5 Starum avviklet. Forsvarets hestetjeneste ble avviklet i 1987, Heimevernet trakk seg gradvis ut med siste rest noen f\xc3\xa5 \xc3\xa5r tilbake, og Sanitetsmagasinet ble lukket i september 2005.\n_START_SECTION_\nOmorgansieringen i 2004 \xe2\x80\x93 kompetansesenter og sivilforsvarsdistrikt\n_START_PARAGRAPH_\nTjenestestedet endret i 2004 navn fra Sivilforsvarets skole Starum til Sivilforsvarets beredskaps- og komeptansesenter, Oppland sivilforsvarsdistrikt. Da ble all sivilforsvarsaktivitet (Gudbrandsdal SFK, Vest-Oppland SFK og Sivilforsvarets skole Starum) samlokalisert p\xc3\xa5 Starum. Det har siden starten v\xc3\xa6rt en utvikling hvor synergieffektene blir mer og mer tydelige.'